《久旱用廖南溟韵》
元代·邓雅

我有双剑恨不斩虹霓，虹霓日日天东横隔断，山东雨暗山西晴，良田六月尘埃生。

官家租税乏供给，胥吏打门朝暮声。安得封书奏明主，下诏即免今年徵。

君不闻府帖昨夜来点兵，汉官政化今又更，令民卖牛买剑东南征。

伤哉大旱政如此，何不蠲租罢战纾民情。为邦乃以民为本，本固未必邦家倾。

呜呼本固未必邦家倾，安民不战四海平。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。